Diari Oficial de la Generalitat Valenciana


Sumari del DOGV 5098, del 22-09-2005 (2005/10508)

ORDE de 21 de setembre de 2005, del conseller d'Infraestructures i Transport, per la qual s'establixen les bases reguladores per a la concessió de subvencions en matèria d'arquitectura, en el marc del Pla de Millora dels Municipis de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5098

Data del DOGV
:   22-09-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/10829


Data del document
:   21-09-2005

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda a la construcció
    * suport econòmic
    * infraestructura urbana
    * renovació urbana
    * administració local
    * arquitectura
    * protecció del patrimoni
    * ajuda pública

ORDE de 21 de setembre de 2005, del conseller d'Infraestructures i Transport, per la qual s'establixen les bases reguladores per a la concessió de subvencions en matèria d'arquitectura, en el marc del Pla de Millora dels Municipis de la Comunitat Valenciana. [2005/10051]
  
En els nuclis urbans dels municipis de la Comunitat Valenciana hi ha mancances arquitectòniques relatives a equipaments, centres històrics, edificis pertanyents a l'arquitectura històrica, infraestructures urbanes, espais lliures, parcs i jardins, barris desfavorits i àrees degradades les deficiències de les quals influïxen negativament en la qualitat de vida dels ciutadans dels municipis de la nostra Comunitat.
  
Per mitjà de la present orde es pretén ajudar, a través de la tècnica de la subvenció, aquells ajuntaments i la resta d'entitats que promoguen actuacions dirigides a pal·liar mancances arquitectòniques com les referides anteriorment.
  
Així mateix, és necessari donar suport a les iniciatives dels ens locals destinades a la millora de l'accessibilitat en el medi urbà, en compliment del que establix la Llei 1/1998, de 5 de maig, de la Generalitat Valenciana i de la seua normativa de desplegament.
  
Amb estes finalitats, d'acord amb el que s'ha exposat en l'article 17.1 de la Llei 38/2003, General de Subvencions, i en virtut de les facultats conferides per l'article 35 de la Llei 5/1983, de 30 de desembre, de Govern Valencià i l'article 47 del Text Refós de la Llei d'Hisenda Pública Valenciana, de la Generalitat Valenciana, i atesa la normativa bàsica de la Llei 38/2003, de 17 de novembre, General de Subvencions:
  
Ordene
  
Primer
  
Aprovar les bases reguladores per a la concessió de subvencions per a la realització d'actuacions en matèria d'arquitectura, en el marc del Pla de Millora dels Municipis de la Comunitat Valenciana, que figuren com a annex a la present orde.
  
Segon
  
Les esmentades bases reguladores de la concessió de subvencions s'establixen amb caràcter indefinit i regiran en les successives convocatòries específiques de subvencions, que periòdicament es publiquen.
  
Tercer
  
Per resolució del conseller d'Infraestructures i Transport es dictaran les normes de desplegament i aplicació de la present orde.
  
Disposició final
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 21 de setembre de 2005
  
El conseller d'Infraestructures i Transport
  
José Ramón García Antón
  
 Bases reguladores per a la subvenció d'actuacions en matèria d'arquitectura
  
Article 1. Beneficiaris i objecte de la subvenció
  
1. Tindran la consideració de beneficiaris de les ajudes regulades en la present orde, les entitats locals i altres entitats amb personalitat jurídica que hagen de realitzar l'activitat objecte de subvenció en l'àmbit de la Comunitat Valenciana.
  
2. Les actuacions objecte de subvenció seran les referides a:
  
a) Construcció i rehabilitació d'equipaments comunitaris públics i privats.
  
b) Restauració i rehabilitació d'edificis de l'arquitectura històrica.
  
c) Urbanització, rehabilitació, conservació i millora de l'accessibilitat en el medi urbà de centres històrics, barris desfavorits, àrees degradades i nuclis urbans, per mitjà de la renovació o implantació de vials i la resta d'infraestructures urbanes i d'espais lliures, parcs i jardins.
  
d) Adquisició d'immobles o sòl per a executar de manera immediata qualsevol de les anteriors actuacions o per a la seua execució diferida, amb les condicions de l'article 9-A.
  
Article 2. Import global màxim i finançament
  
Amb les limitacions pressupostàries, derivades de l'existència de crèdit adequat i suficient, la subvenció que s'ha de concedir podrà cobrir fins al 100% del pressupost base de licitació de les obres en els termes de l'article 8 paràgraf primer o de l'import de les adquisicions d'immobles, que serà destinada al pagament de certificats d'obra o de les dites adquisicions. El beneficiari assumirà, si és el cas, la resta del cost de les actuacions, així com els honoraris facultatius de redacció de projecte, de direcció d'obra i del coordinador de Seguretat i Salut i qualsevol altra consultoria i assistència o servici que siga necessari efectuar, tots els quals, excepcionalment, podran ser objecte de subvenció, quan el beneficiari haja justificat adequadament la mancança de mitjans.
  
Les actuacions objecte de subvenció podran executar-se bé, en l'exercici pressupostari corrent a què corresponga la convocatòria o bé, amb caràcter plurianual amb un màxim de quatre anualitats, ampliable fins a cinc, adequant-se l'abonament de la subvenció, en la mesura que es puga, al ritme real d'execució de les dites actuacions.
  
Excepcionalment seran objecte de subvenció actuacions ja iniciades amb una antelació no superior a 6 mesos a la publicació de la convocatòria i sempre que tinguen caràcter d'urgència degudament justificada.
  
En cada convocatòria, només s'admetrà petició de subvenció per a una única actuació per sol·licitant.
  
Article 3. Criteris d'atorgament de la subvenció
  
La concessió de la subvenció es tramitarà en règim de concurrència competitiva.
  
La concessió es realitzarà per mitjà de comparació de les sol·licituds presentades a fi d'establir una prelació entre estes, d'acord amb el grau de compliment dels criteris que a continuació s'esmenten, per a adjudicar amb el límit que es fixa en la convocatòria, dins del crèdit disponible, les sol·licituds que siguen seleccionades:
  
a) Urgència de l'actuació, l'atenció de la qual siga inajornable.
  
b) Major participació o aportació financera del beneficiari.
  
c) Actuacions de recuperació del patrimoni arquitectònic o urbà.
  
d) Sol·licituds d'ajudes presentades amb anterioritat a l'entrada en vigor de la present orde i que siguen reiterades.
  
e) Actuacions de millora de l'accessibilitat en el medi urbà.
  
f) Atenció a la major part de peticionaris.
  
g) Import de la subvenció sol·licitada inferior a 450.000,00 euros.
  
h) Actuacions que puguen ser executades dins dels terminis establits en el projecte d'execució, sense utilitzar mitjans o jornades extraordinaris.
  
i) Capacitat de gestió del sol·licitant, acreditada amb ocasió de la concessió d'altres ajudes.
  
j) Obres o actuacions ja iniciades.
  
k) En el cas que s'haguera obtingut una altra subvenció o ajuda gestionada per la Conselleria d'Infraestructures i Transpot, el grau de compliment dels compromisos adquirits inicialment.
  
l) Qualitat de la proposta des del punt de vista arquitectònic i pel que fa al desenvolupament tècnic del projecte.
  
Article 4. Presentació de sol·licituds
  
Les sol·licituds, dirigides al conseller d'Infraestructures i Transport, es presentaran en els corresponents registres generals de la Conselleria d'Infraestructures i Transport, situats en la seu central de l'avinguda de Blasco Ibáñez, 50, de València i en els servicis territorials de Castelló i Alacant, en l'avinguda del Mar, 16 i en l'avinguda d'Aguilera, 1, o per qualsevol dels mitjans establits en l'article 38,4 de la Llei 4/99, de 13 de gener, de modificació de la Llei 30/1992, de Règim Jurídic de les Administracions Publiques i del Procediment Administratiu Comú.
  
El termini de presentació de sol·licituds serà d'un mes, comptador a partir del dia següent de la publicació de la corresponent convocatòria.
  
En successives convocatòries es procurarà que el termini de presentació d'instàncies quede comprés en l'últim trimestre de l'any natural anterior a què corresponga la convocatòria.
  
Els peticionaris hauran de presentar la documentació següent:
  
1. Sol·licitud degudament emplenada, segons el model que s'adjuntarà a la convocatòria, en la qual, necessàriament, haurà de constar l'import de la subvenció que se sol·licita.
  
2. Acreditació de disponibilitat dels immobles, en el cas d'obres.
  
3. Justificació acreditativa d'altres subvencions rebudes o sol·licitades per a l'actuació.
  
4. En el cas d'obres, projecte bàsic i d'execució redactat per un tècnic competent, el contingut del qual serà el que s'especifica en el Text Refós de la Llei de Contractes de les Administracions Públiques i el seu Reglament General, de manera que faça viable la contractació i l'execució de les obres, que haurà de ser aprovat per l'òrgan de govern competent.
  
En el cas d'adquisicions, documentació gràfica, descriptiva i valorada de les actuacions d'adquisició, amb la inclusió d'un pla de situació, així com acreditació del domini i llibertat de càrregues.
  
5. Certificat del secretari o interventor de l'òrgan de govern del sol·licitant en què acredite l'import del finançament consignat en el pressupost o, si no n'hi ha, l'import que es propose, per a l'execució de les actuacions i la seua distribució en anualitats.
  
6. Certificat del secretari o interventor de l'òrgan de govern del sol·licitant, en què acredite que les actuacions no es troben compreses en unitats d'execució urbanística.
  
7. Certificat de l'acord de l'òrgan de govern competent del beneficiari, en què es declare la urgència i mancança de recursos ordinaris per a l'actuació a què es referisca la sol·licitud d'ajuda, i s'indique el cost total justificat en la documentació anterior, així com que no es disposa de finançament suficient. En el cas d'ajuntaments, els anteriors aspectes, es justificaran per mitjà de certificat de l'acord del Ple o de la Comissió de Govern.
  
8. Certificat de l'acord de l'òrgan competent del sol·licitant, o en el cas d'ajuntaments acord del Ple o de la Comissió de Govern pel qual es decidix sol·licitar la subvenció.
  
Excepcionalment s'admetrà certificat del decret d'alcaldia que decidisca per urgència, amb obligació de donar compte al Ple en la sessió immediata.
  
9. Fer constar si les actuacions han de ser objecte d'informe per la Conselleria de Cultura, Educació i Esport, en el cas que els béns objecte de l'actuació estigueren subjectes al règim jurídic derivat del patrimoni cultural valencià.
  
Article 5. El projecte tècnic i el programa d'actuacions
  
El projecte tècnic, la redacció del qual haurà sigut encarregada pel sol·licitant, haurà d'obtindre la conformitat de l'òrgan competent de la Conselleria d'Infraestructures i Transport, previ informe tècnic.
  
En el cas que este informe siga desfavorable, este advertirà dels errors detectats en els projectes o qualsevol altra documentació que es presente, i establirà el termini màxim en què hauran de ser esmenats pel beneficiari.
  
Qualsevol modificació posterior del projecte citat, també haurà d'obtindre la conformitat de l'esmentat òrgan competent.
  
Les dites modificacions no suposaran, en cap cas, augment de la subvenció.
  
Quant a adquisicions haurà d'aportar-se el programa d'actuacions en què constarà la seua descripció, la relació de les distintes fases, en especial si es tracta d'adquisicions per expropiació, un avanç del cost que s'ha de concretar en el corresponent certificat de taxador independent i còpia compulsada dels títols de propietat dels immobles que s'han d'adquirir, amb expressió de les càrregues i gravàmens o, si no n'hi ha, certificat registral de domini i càrregues.
  
Article 6. Procediment de concessió de la subvenció
  
Durant la instrucció del procediment, es podran realitzar totes les actuacions que es consideren necessàries que per a la determinació, coneixement i comprovació de les dades en virtut de les quals ha de formular-se la proposta de resolució.
  
S'establix una fase de preavaluació en què es verificarà el compliment de les condicions imposades per a adquirir la condició de beneficiari de la subvenció, el resultat de la qual serà notificat mitjançant una resolució motivada del conseller d'Infraestructures i Transport als sol·licitants que resulten exclosos i se'ls farà saber, així mateix, els recursos que procedisquen.
  
L'avaluació de les sol·licituds serà realitzada per una comissió d'avaluació la composició de la qual serà determinada per resolució del conseller d'Infraestructures i Transport.
  
Correspondrà al conseller d'Infraestructures i Transport la resolució dels expedients de concessió a proposta de l'òrgan instructor.
  
En la resolució esmentada s'inclouran les condicions en què es concedix la subvenció i les anualitats d'esta, que podran ser reajustades per la Conselleria d'Infraestructures i Transport per a adaptar-les al ritme real d'execució de les actuacions.
  
El termini màxim de resolució i notificació del procediment serà de sis mesos, comptadors a partir de la publicació de la convocatòria. El venciment del termini màxim sense haver-se notificat la resolució legitima els interessats per a entendre desestimada per silenci administratiu la sol·licitud de concessió de la subvenció.
  
Article 7. Acceptació expressa de la subvenció
  
El beneficiari, en el termini de 20 dies des de la notificació de la resolució definitiva, haurà de procedir a l'acceptació literal i expressa, per mitjà de comunicació escrita en què, a més, indicarà la data prevista de l'inici de l'expedient de contractació o d'adquisició i adjuntarà la fitxa de manteniment de tercers.
  
En el supòsit de no-acceptació o acceptació parcial de la subvenció d'algun o alguns dels beneficiaris, es podran assignar els crèdits sobrants al sol·licitant o sol·licitants millor situats, en la prelació a què es referix l'article 3 d'estes bases, i que no hagen adquirit la condició de beneficiaris.
  
La recepció per part de la Conselleria d'Infraestructures i Transport de l'escrit d'acceptació de la subvenció, formulat per l'òrgan de govern competent, després de la notificació de la resolució, serà suficient per a perfeccionar la relació jurídica de subvenció.
  
Les subvencions concedides seran objecte de publicitat d'acord amb el que disposa l'article 18 de la Llei 38/2003, General de Subvencions.
  
Article 8. Abonament de la subvenció
  
Si es produïra una diferència en menys en el cost total de les actuacions, es reduirà, en el mateix percentatge, l'import de la subvenció a càrrec de la Conselleria d'Infraestructures i Transport.
  
A estos efectes, en el cas d'execució d'obres, l'acceptació de millores, si és el cas, es computarà com a baixa d'adjudicació, que minorarà el cost previst de les actuacions segons el projecte d'execució inicialment aprovat.
  
En el cas d'obres, la documentació justificativa de la inversió estarà constituïda pel certificat d'obra emés pel tècnic director d'esta, aprovada per l'òrgan competent de govern del beneficiari, que serà objecte del corresponent informe tècnic, i es procedirà, si és el cas, a comunicar al beneficiari les deficiències detectades i el termini màxim per a esmenar-les.
  
En el cas d'adquisició d'immobles o sòl, el beneficiari haurà de presentar la documentació acreditativa de la transmissió de la propietat d'acord amb el que establix l'article 30 de la Llei General de Subvencions.
  
En este sentit, les despeses s'acreditaran per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, i s'haurà d'aportar certificat de taxador independent degudament acreditat i inscrit en el corresponent registre oficial.
  
Davant de l'incompliment de les anualitats previstes, la Conselleria d'Infraestructures i Transport podrà optar entre reajustar estes, traslladant la quantitat no invertida a l'última anualitat vigent a la següent o següents anualitats, o reduir l'import de la subvenció, resolent suprimir aquelles quantitats que queden sense justificar en cada una de les dites anualitats.
  
Article 9. Compliment de requisits i reintegrament de la subvenció
  
A. Compliment de requisits:
  
Els beneficiaris de les subvencions aprovades hauran de complir, en qualsevol cas, els requisits que s'establisquen a este efecte en la Llei de Pressupostos de la Generalitat Valenciana per a l'any de l'exercici corresponent i en el Text Refós de la Llei de la Hisenda Pública de la Generalitat Valenciana.
  
D'acord amb el que establix la Llei General de Subvencions el beneficiari podrà concertar amb tercers l'execució total o parcial de l'activitat que constituïx l'objecte de la subvenció fins al 100% de l'import de l'activitat subvencionada.
  
En el supòsit d'adquisició, construcció, rehabilitació i millora de béns inventariables, se seguiran les regles següents:
  
a) Destinar els béns al fi concret per al qual es va concedir la subvenció durant un termini no inferior a cinc anys, en el cas de béns inscriptibles en un registre públic, ni inferior a dos per a la resta de béns.
  
b) En el cas de béns inscriptibles en un registre públic s'haurà de fer constar en l'escriptura el destí dels béns al fi concret per al qual es va concedir la subvenció.
  
c) L'incompliment de l'obligació de destí serà causa de reintegrament en els termes establits de la Llei General de Subvencions.
  
d) Tractant-se de béns inscriptibles en un registre públic, el canvi de destí, alienació o gravamen haurà de ser objecte d'autorització per la Direcció General d'Arquitectura.
  
B. Reintegrament de la subvenció:
  
En els casos previstos en la Llei General de Subvencions, procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament.
  
Igualment, d'acord amb el que es disposa legalment, també procedirà el reintegrament de l'excés obtingut sobre el cost total de l'activitat subvencionada, així com l'exigència de l'interés de demora corresponent.
  
No podrà percebre's l'import d'una subvenció concedida mentre es trobe pendent de reintegrament imports d'altres concedides anteriorment.
  
Així mateix, l'administració podrà procedir a la compensació d'imports pendents de reintegrament amb altres reconeguts en una resolució de concessió.
  
A més de les consignades en els articles 36 i següents de la Llei 38/2003, de 17 de novembre, General de Subvencions, seran causes de reintegrament de la subvenció:
  
a) No destinar la subvenció a la finalitat per a la qual es concedix.
  
b) La suspensió definitiva de les obres o de les actuacions necessàries per a l'adquisició, així com la seua suspensió temporal per un termini superior a un any.
  
c) L'incompliment de justificar, per mitjà de la corresponent documentació, les inversions realitzades, a càrrec de la subvenció, en el termini de quatre mesos, comptadors des de la data en què es produïsca cada una d'estes inversions.
  
d) La falta d'esmena de les deficiències detectades en els projectes i la resta de documentació, en el termini de tres mesos, comptadors des de la data de la seua comunicació, excepte causa major degudament justificada.
  
e) I, en general, l'incompliment pel beneficiari de qualsevol de les obligacions assumides per este en virtut de l'acceptació de la resolució de concessió de la subvenció.
  
Article 10. Inspeccions tècniques i administratives
  
La Conselleria d'Infraestructures i Transport es reserva el dret de realitzar totes les inspeccions tècniques i administratives que considere necessàries a fi de comprovar la correcta gestió i execució de les actuacions.
  
Per la seua banda, el beneficiari queda obligat a sotmetre's a les actuacions de comprovació que ha d'efectuar l'òrgan concedent, així com qualssevol altres de comprovació i control financer que puguen necessitar-se.
  
Qualsevol alteració de les condicions tingudes en compte per a l'obtenció de la subvenció i en tot cas l'obtenció concurrent d'altres aportacions, podrà donar lloc a la modificació de la resolució de concessió.
  
Article 11. Interposició de recursos
  
Contra la resolució que eventualment s'adopte, d'adjudicació de les subvencions, que posa fi a la via administrativa podrà interposar-se, d'acord amb allò que establixen els articles 107,116, i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 juliol, Reguladora de la Jurisdicció Contenciosa Administrativa, potestativament recurs de reposició, previ al recurs contenciós administratiu, o bé plantejar directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller d'Infraestructures i Transport, en el termini d'un mes, comptador des de l'endemà de la notificació de la resolució
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació de la resolució.
  
Sense perjuí del que establix la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú, l'escrit d'interposició del recurs es remetrà a la Direcció General d'Arquitectura.